Melanie Barnum

THE BOOK OF PSYCHIC SYMBOLS

Copyright © 2012 by Melanie Barnum

Translation © 2016 by Sára Moyzesová

Cover design © 2016 by Marek Novák

Slovak edition © 2016 by Ikar

ISBN 978-80-551-5055-0

Venovanie

Knihu venujem svojmu manželovi Tomovi a fantastickým dcéram Molly a Samanthe.

Kniha by nevznikla bez ich nekonečnej lásky a podpory. Naučili ma, že duchovná práca je normálna, vzrušujúca a skvelá!

Poďakovanie

Ísť za hlasom srdca nie je vždy jednoduché, najmä ak sa človek musí postaviť zoči-voči neprajníkom a spoločenským normám. Vďaka fantastickým učiteľom a rovnako zmýšľajúcim ľuďom som však napokon zistila, že moja práca má význam a stala sa mojím životným poslaním.

Počas pätnástich rokov ma nenápadne viedla, alebo skôr postrkovala neviditeľná sila, ktorá mi ukazovala, že moja kariéra sa bude točiť okolo duchovného sveta. Vďaka tlaku, ktorý som vždy cítila, som sa rozhodla počúvnuť vnútorný hlas, a ten bol oveľa silnejší než kedykoľvek predtým. Našťastie, nebola som prvá, čo sa vydala týmto smerom. Mnoho skvelých ľudí s neobyčajnými darmi mi vydláždilo cestu a naučilo ma, aby som dôverovala intuícii, ktorú som dostala do vienka. Dnes by som im preto chcela povedať jedno veľké: Ďakujem!

Mala som obrovské šťastie, že som sa mohla zúčastniť na školeniach a workshopoch s fantastickými ľuďmi, ktorí nevedomky ovplyvnili aj môj duchovný svet. Zaslúžia si moje poďakovanie. Spolupracovala som so skvelými poradcami a konzultantmi, ako napríklad so Soniou Choquettovou, s Johnom Hollandom, Jamesom van Praaghom, Elizabeth Harperovou, Brianom Weissom, Davidom Moorehousom, Raymondom Moodym, Kathleen Deyovou a Rachel Pollackovou.

Autori píšuci o intuícii si tiež zaslúžia pochvalu a vďačnosť. Ich príbehy, skúsenosti a rady si beriem k srdcu. Niekedy ich porovnávam so svojimi, čo mi pomáha pochopiť zážitky z vlastného života. Vo svojej kariére som sa stretla s mnohými a mala som to šťastie spolupracovať s nimi. Nepamätám sa už, samozrejme, na všetkých, lebo mám slabú pamäť, no pokúsim sa vymenovať aspoň niekoľkých. Jeffrey Wands, Colette Baronová Reidová, Terry Iacuzzo, Terry a Linda Jamisonovci, Sylvia Brownová a John Edward patria medzi mojich najobľúbenejších autorov, ktorí ma inšpirovali k napísaniu tejto knihy.

Veľké poďakovanie patrí všetkým, ktorí sa rozhodli verejne priznať k duchovným darom, čo dostali do vienka. Verte, že nie sme žiadni šialenci! Jednoducho len počúvame svoj vnútorný hlas a ideme si svojou cestou. Pevne verím, že táto kniha bude inšpiráciou pre ďalších ľudí, čo sa rozhodli počúvnuť intuíciu a otvoriť myseľ novým zážitkom a skúsenostiam. Máme totiž moc zmeniť spôsob komunikácie so samotným vesmírom.

Úvod

Kto som a čo robím

„Rozumiem, čo mi hovoríte, no nič z toho nedáva zmysel!“ povedala moja klientka Anna, ktorá sedela u mňa v kancelárii. „Nechystám sa cestovať do Afriky a rozhodne sa nechcem odsťahovať z tejto krajiny!“

Sedeli sme u mňa a ja som práve Anne robila duchovný výklad. Pozerala na mňa, akoby som mala dve hlavy. Informácie, ktoré som dostávala zo spirituálnej sféry, sa jej nezdali pravdivé. Anna bola spolu so svojím partnerom Sisom spolumajiteľkou prosperujúceho lahôdkarstva a iných stravovacích zariadení. Neboli v situácii, keď by sa mohli len tak zbaliť a odísť zo Spojených štátov, a ani to nemali v úmysle.

„Uvedomujem si, že to znie naozaj šialene,“ povedala som, „no snažím sa poskytnúť vám všetky informácie, ktoré ku mne prichádzajú.“

Počas nášho rozhovoru som prijímala veľké množstvo spirituálnych obrazov a symbolov. Videla som, ako zvesili americkú vlajku zo stožiara a na jej miesto zavesili inú, no nedokázala som určiť krajinu pôvodu. Videla som aj nakreslenú mapu Ameriky, z ktorej mierila prerušovaná čiara do inej krajiny. Potom som zazrela niekoľko slonov a vysušenú pôdu. V diaľke sa mihli žirafy.

„Máte v pláne zúčastniť sa na love alebo ísť na safari výlet? Cítim silné prepojenie so zvieratami, hoci si nemyslím, že by ste im chceli ublížiť,“ pokračovala som.

„Nie, to je v poriadku. Netrápte sa,“ odpovedala a neveriaci výraz vystriedalo pobavenie v jej tvári.

„Stačí, ak budete otvorená možnosti, že sa to môže stať, dokonca v priebehu nasledujúcich rokov,“ naliehala som so smiechom a potom sme sa posunuli k iným témam.

O dva roky neskôr, takmer na deň, mi naša spoločná známa povedala, že Anna so Sisom sa skutočne pobalili a presťahovali do Kanady, aby sa Anna mohla zapísať na veterinárnu školu. Nielenže sa smer jej kariéry zrazu zmenil a ona sa stala veterinárkou, aby sa mohla starať o domácich miláčikov, no dokonca odcestovala na safari do Afriky, aby mohla študovať medicínu afrických zvierat.

Symboly, ktoré ku mne počas jej výkladu prichádzali, boli presné. Bolo však potrebné veriť im a interpretovať ich správne. Hoci si v tej chvíli ani jedna z nás nedokázala predstaviť, že raz bude cesta do Afriky reálna, Anna zistila, že dané obrazy a symboly boli správne, až keď sa napokon naozaj splnili. Symboly sú všade. Musíme sa však naučiť oceniť ich hodnotu.

Pracujem ako duchovné médium, a inak som celkom normálna. Celý život sa mi môj brat vysmieval, aká som priemerná, že sa mi páči populárna hudba a obliekam sa rovnako ako všetci ostatní. Nemám nič proti priemernosti, cítim sa tak dobre. Byť duchovným médiom je pre mňa tiež niečo úplne bežné. Nakoniec, každý z nás má nejaké duchovné schopnosti.

Slovník Microsoft Encarta College Dictionary definuje médium ako „niekoho, kto je výnimočne citlivý na nadprirodzené sily; človeka, ktorý je citlivý na nehmotné a nadzmyslové sily“. Tento slovník zároveň hovorí o médiu ako o „jedincovi, ktorý dokáže prenášať správy medzi živými a zosnulými bytosťami“.

Nikdy som nevidela duchov zosnulých ani anjelov, ani iné podobné bytosti. Nepamätám sa, že by som niekedy videla ľudí vo farbách alebo vedela čítať ich myšlienky. Nikdy som nepremýšľala o tom, či sa duše mojich blízkych vyskytujú v mojej prítomnosti, alebo či ma navštevujú duše mojich zosnulých domácich zvierat. Nikdy som nemala nebezpečnú dopravnú nehodu a nikdy do mňa neudrel blesk. Nikdy som neprežila klinickú smrť. Nikdy sa mi nič z toho nestalo.

Moja kariéra duchovného média sa nezačala hlbokým a bolestivým zážitkom. Bolo to oveľa jednoduchšie. Jedného dňa, na konci deväťdesiatych rokov, som zrazu pocítila, akoby ma niekto udrel po hlave a začula som slová: „Teraz sa musíš pustiť do práce.“ Postavila som sa a rozhliadla navôkol. „Čo to, dočerta, bolo a odkiaľ sa vzal ten hlas?“

Bola som čerstvo vydatá a práve sa nám narodilo prvé dieťa. Po tom, čo som dala výpoveď vo firme, kde som pracovala ako inšpektorka, som si otvorila predajňu s detským oblečením. Odjakživa som vedela, že korporátny svet nie je nič pre mňa. Tiež som cítila, že chcem ostať doma so svojou dcérou a sledovať, ako rastie. Na začiatku svojej novej kariéry som si povedala týchto šesť slov: „Teraz sa musíš pustiť do práce.“ Čo to malo, do pekla, znamenať?

Vždy som dokázala vycítiť ľudskú energiu, tak som si myslela, že išlo zase o niečo také. Schopnosť naladiť sa energeticky na iné duše som mala od detstva. No tentoraz som cítila tlak v podbrušku, v okolí solar plexu, ktorý ma nabádal: „To nie je ono.“ Čím viac som sa snažila presvedčiť samu seba, že sa mi to len sníva, tým nástojčivejšie sa ozýval hlas, ktorý hovoril: „Teraz sa musíš pustiť do práce.“ Tak sa začala moja nová kariéra, ktorá zmenila život mne i celej mojej rodine.

V súčasnosti mám súkromnú kliniku v Ridgefield v Connecticute a čím viac sa svojej práci venujem, tým lepšie jej rozumiem. Ponúkam rozsiahlu škálu liečebných a poradenských služieb ako spirituálny výklad, hypnózu, prácu s médiom, životný koučing, regresnú hypnoterapiu, reflexológiu a reiki. Okrem toho poskytujem telefonické konzultácie a prednášam na rôzne témy, napríklad intuitívny vývoj človeka, ako dosiahnuť cieľ a prosperitu, porozumenie duchovnej symboliky a kurzy hypnózy. Ako duchovné médium pomáham ľuďom komunikovať s priateľmi a blízkymi zosnulými, a dokonca spolupracujem s priateľmi a rodinami obetí vrážd. Mám šťastie, že som v živote narazila na rôznorodých ľudí z celého sveta. Dokážem sa naladiť na ich energiu, pomáham im rozvíjať vnútorný potenciál a sledujem, ako využívajú všetky možnosti, ktoré im život ponúka po vyliečení tráum z minulosti.

S každým klientom pracujem individuálne, tak ako mi šepká intuícia a podľa toho, čo klient od stretnutia očakáva. Aby som sa na klienta dokázala bez problémov naladiť, opieram sa o psychologickú disciplínu s názvom psychometria. Psychometria vychádza z predpokladu, že všetky objekty, najmä fotografie a osobné predmety, v sebe uchovávajú energiu, ktorá sa dá intuitívne interpretovať. Vo svojej práci tiež využívam niekoľko druhov kariet ako napríklad tarot, anjelské či runové karty. Ďalej používam kyvadielko na retiazke, ktoré je obzvlášť nápomocné pri práci s deťmi. Inokedy zase využívam prácu s ľudskou energiou alebo aurou počas obyčajného rozhovoru, čím sa jednoducho dokážem naladiť na klientovu energiu a prostredníctvom symbolov mu pomôcť v ťažkostiach.

Nič z toho sa však nestalo náhodou. Na chlieb som si musela tvrdo zarábať. Vždy som bola zástankyňou kvalifikovanej práce a nechcela som robiť žiadne výnimky ani u seba. Bola som presvedčená, že pokiaľ za mojím menom nebudú tituly, nikto ma nebude brať vážne, a ak nezískam potrebné certifikáty, nie som hodná práce, ktorú vykonávam. Vedela som, že bude mimoriadne náročné dostať sa do povedomia ľudí v oblasti, ktorú mnohí považujú za šarlatánstvo, ak za sebou nebudem mať aspoň niekoľko školení. V žiadnom prípade som si nechcela na dom len tak zavesiť ceduľu s nápisom ‚Duchovné poradenstvo‘.

Začala som teda študovať všetko, čo mi o intuícii prišlo pod ruky. Mala som šťastie, že v priebehu mnohých rokov štúdia som spolupracovala s rozličnými učiteľmi či už individuálne alebo v skupine, osobne či na diaľku. Niektorí mali pochybné praktiky, no veľa bolo takých populárnych, že som sa od nich mohla učiť len vo veľkých skupinách s inými účastníkmi. Popri školeniach a tréningoch som začala intuíciu rozvíjať aj praktickým spôsobom. Celé roky som na internete zadarmo ponúkala konzultácie, aby som otestovala svoje schopnosti. Zistila som, že vôbec nezáleží na tom, kde sa daný človek nachádza, pretože dokážem interpretovať duchovné symboly aj na diaľku. Keď som získala potrebnú prax, svojim klientom som ponúkla osobné konzultácie. Takto sa začala moja kariéra duchovného média.

Ako rástla moja dôvera v duchovný svet, rozvíjali sa aj moje duchovné schopnosti, takže som dokázala pracovať s klientmi na oveľa lepšej úrovni. Zistila som, ako zásadné symboly fungujú v mimozmyslovej komunikácii, a všímala som si aj pravidelné mechanizmy a vzorce. Takto som sa totiž pripravovala na stretnutie s klientom.

Každý človek, ktorý sa pohybuje v tejto sfére, má svoj vlastný spôsob, ako sa na stretnutie a konzultáciu pripraviť. Ja si napríklad pustím nahlas hudbu v aute a zaspievam si z plných pľúc. Pomáha mi to uvoľniť sa, vďaka čomu som schopná rýchlejšie sa naladiť na vesmírnu energiu a prijímať vibrácie z druhej strany. Potom dokážem jednoduchšie prijímať duchovné odkazy, ktoré ku mne prichádzajú. Niektorí duchovní poradcovia zvyknú pred stretnutím s klientom meditovať. Iní zase odhodia topánky a prechádzajú sa naboso po tráve, aby sa spojili so zemskou energiou. Spôsoby prípravy sú rôzne, u každého funguje niečo iné.

V súčasnosti okrem iného zapínam relaxačnú fontánu alebo zapaľujem sviečky v kancelárii, prípadne upratujem veci na pracovnom stole a rozmiestňujem kryštály a iné dekorácie. Kedysi ma trápilo, že mrhám čas, ktorý by som mala radšej venovať meditácii. Dnes je mi však jasné, že toto je spôsob, ktorý mi najviac vyhovuje. Upratovaním harmonizujem energiu, takže nemusím nad ničím premýšľať a zaťažovať si myseľ. Namiesto toho sa sústredím na harmonizáciu prostredia, v ktorom sa nachádzam. Pomáha mi to zistiť, kde sa v priestore nachádza energia, s ktorou môžem pracovať, prípadne kde sa ukazujú duchovné odkazy a symboly.

Raz som po takomto upratovaní mala konzultáciu s klientom, ktorý sa veľmi chcel stať scenáristom. V hĺbke duše som však vedela, že cesta, ktorou by sa mal uberať, vedie skôr cez medicínu a uzdravovanie. Povedala som mu, že ho vidím pracovať v nemocnici a že začne študovať medicínu. Vysvetlila som mu, že vidím, že jeho ruky majú liečivú moc a že má schopnosť liečiť a uzdravovať. Zasmial sa a povedal, že sa mu naša konzultácia páčila, teda aspoň niektoré jej časti. Aj ja som sa zasmiala. Vedela som totiž, čo je jeho pravým poslaním a že pred ním neutečie. Naposledy, čo som o ňom počula, práve nastúpil na zdravotnícku školu. V poriadku, nie je to medicína, ale niečo, čo je s ňou úzko spojené. Kontakt s ľuďmi a možnosť sledovať, ako sa mení ich život, je to, čo na svojej práci najviac milujem. Komunikácia s duchovným svetom a pomoc ľuďom pochopiť ich intuitívne schopnosti patrí medzi moje vášne. Som šťastná, ak ľuďom uľahčím pochopiť symboly a významy, ktoré sa ukrývajú v živote. Aj vy sa to môžete naučiť.

Čo by ste mali očakávať a prečo si túto knihu musíte prečítať!

Knihu, ktorú držíte v rukách, ste si nevybrali náhodou. Ak sa zaujímate o rozvoj svojich duchovných schopností a snažíte sa porozumieť duchovnej symbolike, možno ste v sebe objavili túžbu preskúmať svoje nevyužité intuitívne schopnosti. V každom prípade na týchto stránkach objavíte kľúč k múdrosti, ktorá je tu odpradávna. Žiadna meditácia alebo iné duchovné cvičenia vás úplne nepripravia na život podľa intuície. Bude nevyhnutné rozvíjať pochopenie duchovnej symboliky, aby ste sa dokázali pripojiť na metafyzický zdroj duchovného sveta. Rozvíjaním tohto vzťahu zároveň rozširujete svoje vedomie. V tretej kapitole sa dozviete, ako toto vedomie využiť v praktickom živote.

Môžete túto knihu považovať za návod na samorozvoj. Získate prehľad o duchovných symboloch: čo predstavujú, odkiaľ pochádzajú, ako sa prejavujú, aký majú význam v rozličných súvislostiach vrátane snov, duchovných odkazov či tarotových kariet. Nadobudnete potrebný prehľad o všadeprítomnom duchovnom svete plnom symbolov. Cvičenia na konci väčšiny kapitol posilnia vaše nové vedomie a umožnia vám prežívať každodennú skutočnosť oveľa hlbšie a intenzívnejšie.

Túto knihu môžete, samozrejme, považovať aj za praktickú príručku a opakovane sa k nej vracať. Vďaka tomu sa dokážete jednoducho zorientovať medzi početnými symbolmi, ktoré prijímate každý deň a získate odpovede na všetky otázky. Ak ste podobní ako ja, pravdepodobne sa najradšej učíte hmatom, a oveľa radšej niečo robíte, ako o tom čítate. Na konci knihy nájdete zoznam symbolov. Niektoré interpretácie pochádzajú z rokmi overených zdrojov, školení alebo kníh, čo som čítala, no väčšina je výsledkom mojich skúseností s intuíciou. Čím častejšie sa budete venovať cvičeniam, ktoré nájdete v tejto knihe, tým rýchlejšie získate nové skúsenosti a pochopíte duchovné symboly. Keď vyskúšate všetky cvičenia a budete pripravení demonštrovať svoje skryté túžby navonok, v 12. kapitole nájdete usmernenie, ako na to.

Budete potrebovať denník alebo obyčajný zápisník. Ak vám to viac vyhovuje, môžete, samozrejme, využívať aj počítač. Vyskúšajte jednotlivé cvičenia a urobte si zopár poznámok. Keď sa k nim o nejaký čas vrátite, budete prekvapení, čo ste si pozapisovali. Poznámky vám neskôr pomôžu rozoznať synchronicitu a opakujúce sa vzorce.

Kniha je veľmi prehľadná a ľahko sa v nej dá zorientovať. V každej kapitole nájdete užitočné rady ako spoznať duchovné symboly, ktoré sa v živote objavujú a ako sa prejavujú navonok. Prostredníctvom cvičení máte jedinečnú príležitosť vytvoriť si vlastný denník, do ktorého môžete postupne zahŕňať ďalšie symboly súvisiace s vašimi zážitkami, podobne ako opisujem v 9. kapitole. V niektorých kapitolách sa venujem intuitívnemu vedomiu, ktoré vám pomôže lepšie pochopiť duchovnú symboliku. Aby ste skutočne dokázali identifikovať a interpretovať symboly, je potrebné zistiť, ako fungujú vaše zmysly. O jasnozrivosti a jasnopočuteľnosti sa dozviete viac v 4. kapitole.

Otvorenie metafyzickej brány v astrálnej rovine lepšie funguje, ak rozumieme, ako je naše fyzické telo prepojené s duchovným telom. V 6. kapitole sa dozviete, čo je úlohou čakier, prečo je v ľudskom vývoji dôležitá aura, a ako prispievajú k celkovej pohode. Čakry a aura sa prejavujú prostredníctvom farieb. V 5. kapitole vám vysvetlím význam symboliky farieb.

Na konci nájdete zoznam jednotlivých symbolov, ktorý môžete využívať, keď budete potrebovať radu, alebo len budete chcieť zistiť, čo symboly predstavujú. Symboly, ktoré prijímame v spánku, sa dajú jednoduchšie vysvetliť prostredníctvom metód a techník, ktoré uvádzam v 10. kapitole – Symbolické sny. Naučíte sa, ako si vyložiť jednotlivé obrazy, ktoré každú noc vstupujú do vášho podvedomia. Zistíte, že v snoch sa ukrýva oveľa viac dôležitých informácií, než ste si mysleli. Niekedy potrebuje myseľ spracovať udalosti, ktoré sa stali počas dňa, no veľakrát sú v snoch ukryté informácie z duchovného sveta.

Význam symbolov v tarotových kartách sa dedí z pokolenia na pokolenie prostredníctvom umenia a kultúry. Kedysi sa tieto symboly považovali za mystické, no dnes sú prístupné už aj nováčikom. V tejto knihe vám podrobne vysvetlím, čo jednotlivé symboly predstavujú. Po určitom čase sami zistíte, že keď vezmete do rúk veštecké karty, hneď si začnete všímať ich symboliku. Informácie o význame symbolov tarotových kariet nájdete v 8. kapitole. Verím, že sa stanú vaším každodenným pomocníkom.

Symboly sú všade okolo nás bez ohľadu na naše náboženské vyznanie a kultúru. V 7. kapitole vysvetľujem, že možno prepojiť svoj náboženský život s duchovným a že mnohé symboly sa v jednotlivých náboženstvách opakujú. Keď si uvedomíme ich prítomnosť a necháme ich vstúpiť do života, nebudeme mať problém otvoriť sa všetkému, čo nám Boh a vesmír ponúka.

Dar vedomia prichádza s pochopením, že naša myseľ je otvorená a schopná interpretovať duchovné symboly tak, ako prichádzajú. Dar symbolických odkazov pochádza z viacerých zdrojov, o ktorých hovorím podrobnejšie v 2. kapitole. Či už ste vo vykladaní symbolov úplný nováčik, alebo skúsený profesionál, naučíte sa interpretovať duchovné odkazy prichádzajúce od anjelov, duchovných sprievodcov a zosnulých blízkych. Pomáhajú nám objaviť, kým skutočne sme a čo všetko dokážeme.

Pýtate sa, ako budete vedieť, ktorú metódu použiť? To je tá jednoduchšia časť: tú, o ktorej si myslíte, že je správna! Každý z nás disponuje nejakým talentom a schopnosťami. Niektorí budú vynikajúci futbalisti, iní špičkoví huslisti. Ľudia ako ja majú zase dar rozumieť božským odkazom a symbolom tak, aby sme pomáhali ľuďom komunikovať s obomi svetmi. U všetkých ľudí sa prejavuje intuícia, u niektorých silnejšie, u iných slabšie. Pokúsim sa vás naučiť, ako s ňou pracovať ešte lepšie.

Vo všeobecnosti možno túto knihu považovať za praktickú príručku komunikácie a pochopenia života v novej, symbolickej rovine. Informácie, ktoré získate, slúžia na skvalitnenie života. Už nikdy sa na symboly nebudete dívať tak ako doteraz. Namiesto toho pochopíte, že všetko má svoj význam a žiadne predmety, sny a informácie, ktoré k vám prichádzajú, nie sú náhodné. Vďaka tomu sa rozšíri vaše vedomie, myšlienky a sny.

1. kapitola

Prečo sú duchovné symboly dôležité?

Každý deň nás obklopuje množstvo symbolov. Sú prítomné v snoch, ale aj v bdelom stave. Niekedy sa prejavujú ako tajomné, inokedy ako známe kryptogramy, ktorými je náš život popretkávaný, či si to uvedomujeme, alebo nie. Každý z nás je schopný prijímať informácie z duchovného sveta, no len niektorí ich dokážu rozlúštiť. Premýšľajte o sebe ako o gramofóne: to je tá vec, na ktorej sme si kedysi prehrávali vinylové platne. Čo keby ste informácie z duchovného sveta dostávali na úplne nekompatibilnom USB kľúči? Ako by ste sa k týmto dátam mohli dostať, nehovoriac o ich interpretácii? Presne takto to funguje aj v prípade duchovných symbolov. Na to, aby sme chápali informácie z druhej strany, musíme hovoriť univerzálnym jazykom.

Urobte ešte jeden krok vpred a pridajte k tomu interdimenzionálnu rovinu. Je to ako naladiť rádio na neznámu stanicu, ktorá sa nielenže nenachádza na tej istej ulici, ale je na úplne inej planéte! Na to, aby sme mohli prijímať informácie z duchovného sveta, musíme byť naladení na tú istú frekvenciu.

Na rovnakom princípe je založené aj vnímanie intuitívnych symbolov. Vďaka všeobecnému jazyku symbolov sme schopní rozvíjať a využívať svoje duchovné schopnosti. S touto univerzálnou abecedou dokážeme preniknúť do mimozmyslového vnímania a naladiť prirodzenú intuíciu. Jazyk je zábavný. Môžete si vytvoriť svoju vlastnú abecedu, no nemá to zmysel, ak jej nikto iný nerozumie. Jazyk predsa slúži na to, aby sa ním ľudia dorozumievali. Vďaka tomu dokážeme vyjadriť svoje potreby, túžby a požiadavky, skrátka všetko, čo sa nás bezprostredne týka. Civilizácia predsa vznikla na základe schopnosti komunikovať a deliť sa o spoločné prvky.

„Hranice môjho jazyka sú hranicami môjho sveta,“ napísal rakúsky filozof Ludwig Wittgenstein, ktorý pochopil, že bez schopnosti komunikovať budeme odkázaní na život v chaose. Bez jazyka ako prostriedku na udržiavanie komunikácie by sa zabrzdil vývoj spoločnosti. To isté platí aj o duchovnom jazyku. Musí teda existovať kľúč, vďaka ktorému budeme schopní dešifrovať správy prichádzajúce zo sveta na druhej strane. Ako inak by sme dokázali interpretovať duchovné odkazy, ktoré dostávame? Symboly využívame na vyjadrenie myšlienky či nápadu, a to vo fyzickej alebo v metafyzickej rovine. Táto skupina tvarov, zvukov, farieb, chutí a obrazov funguje ako vysoko vyvinutá, a predsa pomerne jednoduchá zbierka duchovných symbolov. Vďaka nim dokážeme otvoriť mimozmyslové vnímanie a komunikovať so svetom na druhej strane. Na ceste nás obvykle vedú duchovní sprievodcovia, anjeli alebo naši zosnulí blízki. Ak si uvedomíme, že nám tieto duchovné bytosti ponúkajú pomoc, môžeme žiť oveľa plnohodnotnejšie.

Niekedy je čajová kanvica naozaj len kanvica

Každý deň vidíte množstvo symbolov bez toho, aby ste si to uvedomovali. Popremýšľajte o svojej ceste životom a zamyslite sa nad činnosťami, ktoré robíte pravidelne. Prebudíte sa a vaša prvá myšlienka patrí hrnčeku kávy, ktorá vás vytiahne z postele. Aký obraz vám ako prvý vyskočí v hlave: šálka pariacej sa kávy? Alebo vrecko s čerstvými nezomletými kávovými zrnami? Prípadne váš obľúbený hrnček? Cítite bohatú aromatickú vôňu čerstvo uvarenej kávy prenikajúcu všetkými zmyslami? Možno dokonca v ústach cítite jej chuť zmiešanú s troškou škorice a muškátového orieška, presne tak, ako ju máte radi.

Prvý obraz, ktorý si predstavíte pri pomyslení na tradičný ranný nápoj, symbolizuje kávu. Nie je to preto, že práve čítate túto knihu. Je to preto, že tento symbol bol vo vašej mysli odjakživa. Ide o univerzálny symbol, prípadne len a len o váš osobný symbol.

Kanvica na čaj je skutočný predmet. Možno si pomyslíte:

„Dobre, ale to predsa nie je žiadny duchovný symbol.“ Máte pravdu, aspoň do určitej miery. Niekedy je totiž čajová kanvica naozaj len kanvica a nesymbolizuje nič viac. Dôležité je však pochopiť, že nebo sa nemusí roztvoriť, aby rozoznalo, čo pre vás znamená. Najjednoduchšie predmety dennej spotreby môžu byť súčasťou vášho duchovného jazyka. Na to, aby ste porozumeli duchovným odkazom, musíte sa naučiť rozoznávať symboly, ktoré sa k vám dostávajú. Tieto paranormálne obrazy majú význam len vtedy, keď sa vám prihovárajú jazykom, ktorý ste schopní rozlúštiť.

Významný švajčiarsky psychiater a zakladateľ psychoanalýzy Carl Jung zaviedol do psychológie pojem ‚kolektívne nevedomie‘, do ktorého sa ukladajú jednoduché obrazy a ľudské spomienky. Veril, že všetky ľudské bytosti do tejto kolekcie spomienok a mentálnych obrazov prispievajú. Dospel k záveru, že prostredníctvom prvotných obrazov a spomienok dokáže každý človek podvedome preniknúť do tohto fenomenálneho skladu informácií.

Jung vo svojej knihe Človek a symboly poznamenal:

„Symboly, a na to chcem obzvlášť upozorniť, sa nevyskytujú len v snoch. Prejavujú sa rozličnými spôsobmi. Ide o symbolické myšlienky a pocity, symbolické činy a situácie.“

Prvý raz som pocítila, že symboly prehovorili, keď som robila duchovný výklad Jen, ktorá ma požiadala o radu, či má ostať v manželstve, alebo nie. Uvidela dom postavený na útese, no nebol to obyčajný útes. Išlo o červený skalný útes podobný tým v Arizone. Videla som ho tak jasne, akoby som sa dívala na fotografiu. Nebolo to však niečo, čo som videla navonok, mimo svojho fyzického tela. Bol to obraz, ktorý som vnímala svojím vnútorným zrakom, vnútri hlavy, akoby som si to sama predstavovala. Stavba bola jednoduchá: išlo o jednoposchodový ranč s obrovskou verandou v prednej časti domu. Dom bol rovnakej farby ako skaly naokolo a mal tmavú kovovú strechu. Na verande boli dve hojdacie kreslá. Hoci som v nich nikoho nevidela, hojdali sa.

Spýtala som sa Jen, či majú s manželom dom v Arizone, alebo či sa tam plánujú presťahovať. Pozrela sa na mňa, akoby som mala dve hlavy. Nemala ani poňatia, prečo jej kladiem túto otázku, tak som jej všetko vysvetlila. Domnievala som sa, že by mohlo ísť o dovolenku, ktorú si v tejto oblasti naplánovali.

„Rozhodne nie,“ povedala dôrazne. „Mohli by ste mi, prosím, odpovedať na otázku, či ostanem so svojím manželom, alebo nie?“

Nuž, dobre, pomyslela som si. Vyladila som vnútorný zrak a znovu som uvidela ten istý dom, no tentoraz som sa sústredila na hojdacie kreslá na verande. A vtedy mi to došlo.

„Áno, ostanete spolu.“ Vysvetlila som jej, že hojdacie kreslá predstavovali symbol manželského páru, ktorý spolu ostane. Nevenovala tomu veľkú pozornosť, no bola rada, že som jej odpovedala na otázku. Odvtedy si uvedomujem, že hneď ako sa mi v mysli zjaví obraz hojdacích kresiel, ide o problémy v manželstve.

Pred niekoľkými rokmi ma pozvali na najväčšie stretnutie duchovných konzultantov v New Yorku ako VIP hosťa. Na organizovaní podujatia Psych-Out sa zúčastnil kolektív televíznej relácie Duchovní detektívi z televíznej stanice Court TV. Zišlo sa na ňom vyše sto duchovných konzultantov, ktorí svojou prítomnosťou zvyšovali energiu celej konferenčnej sály. Vtedy, práve na tomto podujatí, som sa o symboloch naučila podstatne viac.

Urobila som rýchly duchovný výklad jednej z producentiek, mladej žene, ktorá v tom čase žila so svojím priateľom. Po tom, čo som svojím vnútorným zrakom zrazu videla jej byt, sa osmelila a spýtala sa na svoj vzťah. Povedala, že majú s priateľom odlišné názory na jednu záležitosť a obáva sa, že to neprekonajú.

Pred mojím vnútorným zrakom sa zrazu objavili vajcia, obyčajné biele vajcia, ktoré po jednom padali na zem a rozbíjali sa. Opísala som jej neporiadok na zemi a spýtala som sa: „Zhovárali ste sa o tom vo svojej malej útulnej kuchyni, však? Sledujem, ako vajcia padajú na zem.“

Odpovedala: „Áno, ale nejedli sme pri tom vajcia.“

„Dobre, a jedávate vôbec vajcia? Vie váš priateľ robiť omeletu? Alebo máte alergiu na vajcia? Máte vôbec rada vajcia?“ spýtala som sa jej so smiechom, no stále som nerozumela tomu, čo vidím.

„Nie, prepáčte. Neviem, o čom hovoríte. Ani jeden z nás nemá alergiu na vajcia. Aspoň o tom neviem...“

„V poriadku. No ja stále vidím nejaké vajcia. Nie som si istá, čo predstavujú, no tento symbol je z nejakého dôvodu dôležitý.“ Potom mi to, podobne ako v prípade hojdacích kresiel, došlo. Nešlo o vajcia, ktoré sa rozbili, bolo v tom niečo viac.

„Myslíte si, že by tieto vajcia mohli niečo symbolizovať?

Po jednom stále padajú na zem a rozbíjajú sa.“

„Áno. Rozprávali sme sa o deťoch. Povedala som mu, že som trochu nervózna, ako to stále odkladáme a že plytváme vajíčkami, ktoré mi ešte ostávajú,“ zvolala.

„Myslím si, že ich čoskoro využijete,“ povedala som jej a o chvíľu sme sa obe dobre zabávali.

Mnohokrát ľudia vidia veľmi špecifické, ale aj mimoriadne jednoduché symboly. Narodeninová torta skrátka predstavuje narodeniny, obrúčky svadbu a bábätká sú jednoducho bábätká. Symboly však nemajú ten istý význam pre všetkých. Každý človek je jedinečný, takže aj predstavy rôznych ľudí sa môžu líšiť. Niekedy sú teda vajcia len vajcami.

Objavovaním jazyka symbolických správ sa otvárate novému rozmeru reality. „Tak ako všetko metafyzické, aj harmónia medzi myšlienkou a realitou sa dá nájsť v gramatike jazyka,“ povedal Ludwig Wittgenstein. Či už ste sa rozhodli, že budete poskytovať duchovné konzultácie iným ľuďom, alebo sa snažíte pochopiť svoje skryté vlastnosti, zistíte, že už v minulosti ste mali nejaké skúsenosti s intuíciou. Na konci tejto knihy budete s istotou vedieť, ako interpretovať duchovné symboly.

Cvičenie: Čo toto všetko pre vás znamená!

Zoberte do rúk svoj denník a na každú nasledujúcu tému si rezervujte aspoň jednu stránku. Zapisujte si len tie myšlienky, ktoré vám napadnú hneď pri prečítaní nadpisu. Nerobte to nasilu, priveľmi nepremýšľajte a nesnažte sa všetko racionalizovať. To vám pomôže zaznamenať si len to naozaj zmysluplné.

Obráťte prvú stránku. Navrch napíšte slovo intuícia. Potom začnite písať o čomkoľvek, čo vám v súvislosti s intuíciou napadne. Píšte o svojom presvedčení, pochybnostiach, prípadne o zábleskoch intuície, s ktorými máte skúsenosť. Zapíšte si aj všetky duchovné konzultácie, ktoré ste absolvovali a považujete ich za významné.

Na ďalšiu stranu napíšte slovo symboly a urobte si zoznam všetkého, čo vám napadne, keď počujete slová symbol alebo symbolika. Nie je nevyhnutné poznať jeho presnú definíciu. Píšte o tom, čo toto slovo pre vás znamená. Zapíšte si všetko, o čom si myslíte, že by v rámci tejto témy mohlo mať pre vás nejaký význam.

Na ďalšiu stranu napíšte slovo duchovno. Čo pre vás znamená? Zapíšte si všetky pocity, ktoré máte v súvislosti s duchovným svetom. Evokuje toto slovo nejaké hlboko ukryté presvedčenie, ktoré predstavuje váš kladný alebo záporný vzťah k duchovnému svetu? Zapíšte si všetky myšlienky a spomienky, ktoré s duchovným svetom máte.

Potom si na ďalšie stranu napíšte slová Boh, náboženstvo a posmrtný život. Ak chcete každej téme venovať celú stranu, pokojne názvy napíšte samostatne na každú stranu. Vaše názory sa môžu časom meniť. Tieto témy sú dôležité, takže si rozhodne zaslúžia viac priestoru.

Napokon na ďalšiu stranu napíšte Čo robím! a začnite písať o všetkom, čo v súčasnej životnej fáze vykonávate. Môžete spomenúť aj svoju prácu a kariéru. Možno sa však rovnako ako ja väčšinu svojho života staráte o deti a domácnosť. Spomeňte aj svoje koníčky. Čo radi robíte?

Ak ste úprimní, možno vo svojich zápiskoch nájdete ďalšie zaujímavé témy. Možno dokonca dôjdete k novému presvedčeniu alebo zmeníte svoj názor na viaceré veci.

Urobte si chvíľku pre seba a popremýšľajte o svojich princípoch a hodnotách. Ide o vaše myšlienky. Buďte hrdí na to, kým ste. Práve ste urobili prvý krok k pochopeniu tajomnej symboliky.

Table of Contents

Start

Poďakovanie

Úvod Kto som a čo robím

1. kapitola Prečo sú duchovné symboly dôležité?